Diari Oficial de la Generalitat Valenciana


Sumari del DOGV 5151, del 09-12-2005 (2005/13440)

ORDE de 25 de novembre del 2005, de la Conselleria de Cultura, Educació i Esport, per la qual es regula la notificació de les incidències que alteren la convivència escolar, emmarcada dins del Pla de Prevenció de la Violència i Promoció de la Convivència als centres escolars de la Comunitat Valenciana (PREVI).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/11/25/(1)/dof/vci/html**

### Dades del document

Número de DOGV
:   5151

Data del DOGV
:   09-12-2005

Secció del DOGV
:   I. DISPOSICIONS GENERALS

Número del document
:   2005/13172


Data del document
:   25-11-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * centre d'ensenyament
    * violència
    * alumnat
    * delinqüència juvenil
    * alumne
    * protecció de la infància

ORDE de 25 de novembre del 2005, de la Conselleria de Cultura, Educació i Esport, per la qual es regula la notificació de les incidències que alteren la convivència escolar, emmarcada dins del Pla de Prevenció de la Violència i Promoció de la Convivència als centres escolars de la Comunitat Valenciana (PREVI). [2005/X13382]
  
La Llei Orgànica 10/2002, de 23 de desembre, de Qualitat de l'Educació, establix en l'article 2 entre els drets i deures bàsics de l'alumnat, el dret al respecte a la integritat i dignitat personals i a la protecció contra tota agressió física o moral, així com el deure de respectar les normes de convivència del centre educatiu.
  
La mateixa Llei, en l'article 79, atribuïx entre les competències dels directors dels centres docents públics, la d'afavorir la convivència en el centre, resoldre els conflictes i imposar totes les mesures disciplinàries que corresponguen als alumnes, d'acord amb les normes que establisquen les administracions educatives i en compliment dels criteris fixats en el reglament de règim interior del centre, promovent l'agilitació dels procediments per a la resolució dels conflictes.
  
El Decret 246/1991, de 23 de desembre, del Consell de la Generalitat Valenciana, sobre drets i deures dels alumnes dels centres docents no universitaris de la Comunitat Valenciana (DOGV de 03.01.92) és d'aplicació, segons l'article u, a l'alumnat dels centres docents de la Comunitat Valenciana que impartixen els ensenyaments reglats que integren el sistema educatiu, a excepció de l'educació universitària, i allò que n'establix l'article 21. Este mateix Decret establix, en la disposició addicional primera, que els centres docents podran dotar-se de reglaments de règim interior a fi d'establir les normes de convivència.
  
En este sentit, l'article 88, apartat 2.4, del Decret 233/1997, de 2 de setembre, del Govern Valencià, pel qual s'aprova el Reglament Orgànic i Funcional de les escoles d'Educació Infantil i els col·legis d'Educació Primària, així com l'article 102, apartat 2.5, del Decret 234/1997, de 2 de setembre, del Govern Valencià, pel qual s'aprova el Reglament Orgànic i Funcional dels instituts d'Educació Secundària (publicats ambdós en el DOGV de 08.09.97), establixen que el reglament de règim intern del centre, com un dels documents preceptius d'organització, contindrà les normes bàsiques de convivència.
  
Des del 30 de setembre del 2005 es compta amb el Pla de Prevenció de la Violència i Promoció de la Convivència als centres escolars de la Comunitat Valenciana (PREVI), el qual establix mesures i facilita protocols d'actuació que ajuden a construir l'escola de la convivència, així com a previndre i gestionar situacions de conflicte.
  
A fi de facilitar l'aplicació de les dites mesures i agilitzar els procediments protocol·laris que conduïsquen a una intervenció precoç, facultat per la disposició final primera dels tres decrets mencionats, en virtut de les competències establides en l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Objecte
  
La present orde té com a objecte establir el procediment de notificació dels centres docents a la Conselleria de Cultura, Educació i Esport, de totes les incidències que alteren la convivència en els centres docents, per a previndre la violència escolar.
  
Segon. Àmbit d'aplicació
  
Esta orde s'aplicarà als centres docents que impartisquen ensenyaments no universitaris i que estiguen ubicats en l'àmbit territorial de gestió de la Conselleria de Cultura, Educació i Esport de la Generalitat Valenciana.
  
Tercer. Notificació d'incidències
  
1. La direcció del centre docent comunicarà a l'Institut Valencià d'Avaluació i Qualitat Educativa (IVAQE) qualsevol incidència que afecte la convivència escolar, produïda tant en el centre com en el seu entorn, així com durant el desenvolupament d'activitats extraescolars programades pel centre o la utilització dels servicis de menjador i transport, en el mateix moment en què es produïsca i per la via d'urgència.
  
2. Per a això, hauran de seguir-se els passos descrits en l'annex I d'esta orde, per a remetre degudament emplenat el formulari que es mostra en l'annex II, el qual es disposarà en format electrònic.
  
3. En tot cas, es garantirà l'anonimat i la no identificació personal de l'alumnat implicat, així com la confidencialitat de les dades recollides en cada cas.
  
DISPOSICIONS FINALS
  
Primera. Facultat per a l'aplicació i desenvolupament
  
S'autoritza els òrgans directius de la Secretaria Autonòmica d'Educació per a dictar tots els actes que calguen per a la interpretació, aplicació i desenvolupament del que establix esta orde.
  
Segona. Entrada en vigor
  
La present orde entrarà en vigor l'endemà de la publicació al Diari Oficial de la Generalitat Valenciana.
  
València, 25 de novembre de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Procediment d'inserció d'incidències en el registre central
  
UBICACIÓ
  
Dins de la pàgina de l'IVAQE (http://www.cult.gva.es/ivece), des de l'apartat PREVI o directament en:
  
- http://www.cult.gva.es/ivece/previ/index.html.
  
APARTAT DEL DIRECTOR/CAP D'ESTUDIS
  
1. Una vegada en la primera pantalla, per a accedir al formulari electrònic el model del qual figura en l'annex II d'esta orde, s'utilitzarà com a identificació d'usuari el codi del centre i com a clau d'accés la que té assignada cada centre per a entrar en el seu correu electrònic.
  
2. Després de fer clic sobre el botó «Enviar», s'accedix a una altra pantalla, en la qual es veuen les aplicacions accessibles des del centre, fent clic en el text «Aplicacions del centre». Polsant en el text «Convivència escolar» s'accedix al resum de les incidències que s'han produït al centre. La pàgina corresponent estarà en blanc, lògicament, la primera vegada.
  
3. Es poden veure opcions «Nou registre», «Vegeu detall», d'aquells registres que se seleccionen, quan n'hi haja, i «Esborrar» per a eliminar-ne un determinat.
  
4. Quan es polse «Nou registre» s'accedix al formulari electrònic, el qual inclou els camps que s'han d'emplenar per a definir la incidència, en la seua major part, caselles de verificació per a marcar les que resulten pertinents. Necessàriament, hauran d'emplenar-se els camps «Data de comissió», «Edat de la víctima» i «Sexe», a més dels relatius a la incidència.
  
5. El responsable del centre també podrà marcar-hi l'estat de la incidència («En procés» o «Informe emés») .
  
6. Al final del formulari, es poden veure una sèrie de camps relacionats amb les funcions de la Inspecció Educativa («Actuacions», «Mesures cautelars adoptades», «Mesures definitives adoptades» i «Observacions i valoració»), els quals no podran emplenar-se des del centre docent, ni tampoc modificar-se.
  
7. Finalment, per a inserir la informació del formulari en la base de dades centrals de l'IVAQE en la Conselleria de Cultura, Educació i Esport, haurà de fer-se clic en el botó «Alta». Hi apareixerà una pantalla amb el missatge «El registre ha sigut inserit amb èxit», visualitzant-se també la informació introduïda. En gravar el registre, l'aplicació autonumera les incidències. Per a esborrar un registre ja existent, se selecciona prèviament i es marca la casella a l'esquerra del registre i es polsa en el botó «Baixa». Per a gravar la informació modificada en un registre previ que s'ha consultat, s'ha de polsar en el botó «Actualitzar».
  
8. Fent clic en el botó «Tornar» apareix una nova fitxa en blanc, preparada per a ser emplenada.


Còpia Permalink ELI